Щэнхабзэ-хэкупсэ теплъэгъуэ
Урысей Федерацэм и дэнэ щIыпIи хуэдэу, ди республикэми Iэтауэ щагъэлъэпIащ ТекIуэныгъэм и махуэшхуэр. Абы ипэ къихуэу екIуэкIа зэхыхьэ купщIафIэхэм ящыщщ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым къыщызэрагъэпэща, «ТекIуэныгъэ Иным ухуэзышэ гъуэгухэр» зыфIаща щэнхабзэ-хэкупсэ спектакль теплъэгъуэр.
МахуитIкIэ екIуэкIа а Iуэхугъуэр накъыгъэм и 6-м щаублащ Долинск и Курорт гуэлым и Iэшэлъашэм. Абдеж къыщызэрагъэпэща сэлэт лагерым «щыпсэурт» КъБКъУ-м и «партизан гупыр». Дзэ фащэкIэ хуэпа щIалэхэмрэ пщащэхэмрэ зауэм епха зыгъэсэныгъэхэм хэтащ махуэ псом. Пщыхьэщхьэм ахэр еплъащ зауэм теухуа фильм гъэщIэгъуэн. Студентхэм жаIэ уэрэдхэм ящIэт макъамэхэр ягъэзэщIащ Iуэхум хэтыну кърагъэблэгъа, Урысейм и Лъэпкъ гвардием и 3723-нэ дзэ частым и оркестрым хэтхэм.
А псори ипэ ит махуэм екIуэкIа нэужь, накъыгъэм и 7-м сыхьэти 4-м «сэлэтхэр» къигъэушащ уэзджынэм и зу макъым. Апхуэдэу щIадзащ «Хэку зауэшхуэм и зы махуэ» фэеплъ акцэм. Абы хэтахэм гуэлым траутIыпщхьащ шэху уэздыгъэхэмкIэ зэхагъэува «ТЕКIУЭНЫГЪЭ» псалъэр. Къызэхуэсахэр асыхьэтым дакъикъэкIэ щыму яхуэщыгъуащ ди къэралым и щхьэхуитыныгъэм папщIэ зи псэр зыта адэшхуэхэм, абыхэм я адэжхэм. А Iуэхугъуэхэм набдзэгубдзаплъэу кIэлъыплъащ Хэку зауэшхуэм и ветеран гуп. НэхъапэIуэкIэ абыхэм удз гъэгъахэр тралъхьащ КъБКъУ-м и утыкум деж щыIэ фэеплъым.
— ПщIэ зыхуэтщI ди ветеран лъапIэхэ! Ди нэхъыжьыфIхэ! КъБКъУ-м и ректор Алътуд Юрий, еджапIэ нэхъыщхьэм и щIэныгъэлIхэм, студентхэм къабгъэдэкIыу си гуапэу сынывохъуэхъу ТекIуэныгъэм и махуэшхуэмкIэ, — захуигъэзащ Iуэхум кърихьэлIахэм КъБКъУ-м и ректорым и къалэнхэр пIалъэкIэ зыгъэзащIэ Къумыкъу Iэуес. — Ди къэкIуэну дахэм зи гъащIэр щIэзытахэм, зауэ гуащIэм къелу къэзыгъэзэжа фэ нэхъыжьхэм фи фIыгъэщ нобэ диIэ дахагъэ псори. Узыншагъэ быдэ фиIэу апхуэдэ махуэшхуэ куэд иджыри вгъэлъэпIэну ди гуапэщ.
ЗэIущIэм кърихьэлIа ветеранхэм иратащ УФ-м IэщэкIэ ЗэщIэузэда и Къарухэм я ветеранхэм я зэгухьэныгъэм къыбгъэдэкI юбилей медалхэр, ахъшэ саугъэтхэр. А Iуэхугъуэ гуапэм къыкIэлъыкIуэу ветеранхэр ирагъэплъащ махуэшхуэм и щIыхькIэ къызэрагъэпэща гуфIэгъуэ концертым. Зауэмрэ мамырыгъэмрэ ятеухуа хэкупсэ уэрэдхэр ягъэзэщIащ КъБКъУ-м и «Амикс», «Каллисто» творческэ гупхэм. Прохладнэ къалэм дэт 31681-нэ дзэ частым и 346-нэ бригадэ щхьэхуэм хэт сэлэтхэм къызэхуэсахэм ирагъэлъэгъуащ IэпщэрыбанэкIэ ябгъэдэлъ зэфIэкIхэр.
Махуэшхуэм хуэгъэпсат губгъуэ пщэфIапIэм щагъэхьэзыра сэлэт ерыскъыри. Ар яфIэIэфIу зыIуагъэхуащ зэхуэсым къихьэлIа куэдым. Iуэхум и кIэухыу фэеплъ сурэтхэр зытрагъэхащ.
КЪАРДЭН Маритэ.
